Una nova promoció d’adolescents va descobrir els valors naturals de la Marjal d’Almardà-Almenara, la platja, el saladar i el Riu Palància
15 de juliol 2021

![Imatge sense text alternatiu.](/media/k1od2hiw/98-c_campuspenyamini.jpg)  
  
  

  

La Regidoria de Joventut de l’Ajuntament de Sagunt i la Comissió d’Educació Ambiental d’Acció Ecologista-Agró llançaven el passat mes de juny un desafiament als adolescents del municipi: convertir-se durant una setmana en animals de marjal a La Casa Penya. Este repte va ser acceptat per una desena de joves, d’entre 11 i 16 anys, que la setmana passada van participar en la huitena edició del Campus Penya.

Del 5 al 9 de juliol La Casa Penya de Sagunt ha acollit la huitena edició del Campus Penya, una convocatòria plena d’activitats per a divertir-se, experimentar, conéixer noves amistats i aprendre de la natura en el centre mediambiental de la Marjal d’Almardà-Almenara. Enguany, els joves que han participat han descobert els valors naturals de la marjal, la platja, el saladar i el Riu Palància. De fet, com a novetat, esta edició del Campus Penya ha finalitzat amb una excursió al naixement del Palància.

El campus va arrancar el dilluns 5 de juliol amb un taller de consum responsable per a conscienciar de la petjada ecològica de la nostra alimentació. A més a més, aprofitaren la primera jornada per a visitar la Finca de Penya, la reserva de fauna silvestre de la Marjal d’Almardà-Almenara, on instal·laren quatre mornells per a descobrir la seua biodiversitat.

El dimarts 6 de juliol va continuar amb una visita a la platja d’Almardà per a conéixer la seua vegetació i la importància de les dunes, conegudes com a muntanyars en este racó del litoral. També van descobrir un dels ecosistemes més desconeguts de les nostres zones humides: el saladar. La jornada del dimarts es va completar amb una activitat hípica, on van poder passejar a cavall per la marjal.

El dimecres 7 de juliol, els participants en el Campus Penya van plasmar en un mural els aprenentatges dels dies anteriors. De fet, van exposar amb esta creació artística les espècies de fauna i flora més característiques dels diferents ecosistemes d’una zona humida litoral: les dunes, el saladar i la marjal.

L’endemà, el dijous 8 de juliol, van arribar dos dels moments més esperats del campus. El primer, el de la revisió dels mornells instal·lats en la Finca de Penya on, a banda d’un bon grapat de crancs rojos americans (Procambarus clarkii), es va trobar una granota verda (Pelophylax perezi) i també una tortuga autòctona. Concretament, un dels juvenils de tortuga d’aigua ibèrica (Mauremys leprosa) que es va soltar durant el Campus Penya 2020.

El segon va ser un particular _masterchef_ ecològic, una activitat en la qual van poder  tastar les meravelloses receptes elaborades pels participants del Campus Penya amb una caixa de verdures ecològiques i de proximitat, que van rebre el dia anterior. Esta activitat no només els va servir per a gaudir d’un bon esmorzar, també per a constatar com la petjada ecològica de la nostra alimentació disminuïx amb productes locals i ecològics.

Esta edició del Campus Penya va finalitzar el divendres 9 de juliol amb una excursió a Begís per a visitar el naixement del Palància, riu  que nodrix l’aqüífer que alimenta els ullals de la Marjal d’Almenara.​

  

![Imatge sense text alternatiu.](/media/wwunhnfu/98-c_campuspenyacuerpo.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/una-nova-promocio-d-adolescents-va-descobrir-els-valors-naturals-de-la-marjal-d-almarda-almenara-la-platja-el-saladar-i-el-riu-palancia/ "Facebook")
*   [](http://twitter.com/share?url=https://aytosagunto.es/va/actualitat/una-nova-promocio-d-adolescents-va-descobrir-els-valors-naturals-de-la-marjal-d-almarda-almenara-la-platja-el-saladar-i-el-riu-palancia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/una-nova-promocio-d-adolescents-va-descobrir-els-valors-naturals-de-la-marjal-d-almarda-almenara-la-platja-el-saladar-i-el-riu-palancia/ "Linked In")
*   [](mailto:?body=https://aytosagunto.es/va/actualitat/una-nova-promocio-d-adolescents-va-descobrir-els-valors-naturals-de-la-marjal-d-almarda-almenara-la-platja-el-saladar-i-el-riu-palancia/)